Ermelo-moordverdagte toe nie in hofIssie Dippenaar. Foto: Facebook Die saak teen die verdagte wat vir die moord op Issie Dippenaar van Ermelo in Mpumalanga aangekla word, is vandag in sy afwesigheid in die plaaslike landdroshof aangehoor. Kapt. Carla Prinsloo, woordvoerder van die polisie, het gesê die saak is vir vandag op die hofrol geplaas omdat die 28-jarige verdagte na verwagting Woensdagmiddag ontslaan sou word. “Hy is egter nog steeds in die hospitaal en die saak is toe in sy afwesigheid aangehoor. Die saak is tot 30 November uitgestel,” het Prinsloo gesê. Aangesien die verdagte nie self in die hof verskyn het nie, kan sy naam nog nie bekendgemaak word nie. Prinsloo het egter vroeër bevestig die verdagte is ŉ voormalige tuinier wat vir Dippenaar gewerk het. Sy het gesê Dippenaar se bankkaart, ŉ groot bedrag kontant en ŉ gaspistool is tydens die inhegtenisneming in sy besit gevind. Maroela Media het vroeër berig Dippenaar se buurman het Maandagaand by haar huis gaan ondersoek instel nadat haar ma haar nie telefonies in die hande kon kry nie. Volgens Louwrens Jacobs, Dippenaar se swaer, het die buurman gesien dat al die ligte buite die huis af was, maar Dippenaar se slaapkamerlig was aan. Hy het ŉ man in die huis sien beweeg en het ŉ private veiligheidsmaatskappy ontbied. By die motorhuis het hulle Dippenaar se Audi gesien wat halfpad uit die motorhuis getrek was. Die venster was oop en twee selfone het op die passasiersitplek gelê. By nadere ondersoek het hulle Dippenaar se liggaam in die motor se kattebak ontdek. Haar hande en voete was vasgebind en ŉ verband is gebruik om haar mond toe te bind. ŉ Elektriese koord was om haar nek gebind. Lees alle vorige berigte oor Issie Dippenaar op Maroela Media.